
Melanoma sejt vezérelte exoszómák immunmoduláns hatásainak vizsgálata

      Rákos betegségek lefolyásában jelentős szerepe van a tumor mikrokörnyezetének, melyet a daganat az általa termelt citokinek és egyéb faktorok révén alakít ki. Ezen faktorok hatására a környezetben akkumulálódott és aktiválódott leukociták nem képesek az effektív, daganatellenes válaszra, attól eltérő polarizációs állapotba kerülnek. A polarizáció iránya kedvez a rákos sejtek túlélésének és metasztázis képzésének. A daganatok – köztük az inváziós és metasztatikus képességeiről ismeretes malignus melanoma – számos stratégiával képesek megkerülni az immunfelügyeletet, ezek közül egyik talán a nagy mennyiségű exoszóma kibocsátás, mellyel immunmoduláns hatást fejtenek ki a tumor asszociált leukocitákra. Az exoszómák 30-100 nm-es membrán vezikulák, in vivo szerepük sokrétű, intenzíven kutatott. Kísérleteinkben B16F1 melanoma sejtvonalból tisztított exoszómákat vetettünk alá strukturális vizsgálatnak és követtük nyomon immunmoduláns funkcióikat in vitro:
 
I. Makrofág sejteket indukáltunk B16F1 exoszómákkal, majd vizsgáltuk NF-κB transzkripciós faktor aktivitásukat és citokin, kemokin termelésüket.
 
II. Melanoma exoszómákkal előkezelt csontvelői dendritikus sejteket inkubáltunk együtt lépből tisztított T-sejtekkel, majd vizsgáltuk a T-sejtek proliferációs rátáját.
 
      Eredményként a melanomából származó exoszómák a makrofágok NF-κB aktivitásának növekedését illetve tumor támogató tulajdonságú citokinek és kemokinek termelődését indukálták. Elősegítették csontvelői eredetű dendritikus sejtek aktiválódását, melyek a tisztított CD4+ T-sejtek fokozott osztódását eredményezték. Mindezek alapján elmondhatjuk, hogy a tumor exoszómák interakcióba léptek a makrofágokkal és a dendritikus sejtekkel, illetve azokat a tumor fejlődését propagáló, immunszupresszív működési irányába terelték.



